<classify> WANANCHI wa Hombolo, mkoani hapa, wamempongeza Rais John Magufuli kutokana na kitendo cha kupunguza kodi ya mchuzi wa zabibu kutoka Sh 3,315 hadi 450 kwa lita. Pamoja na pongezi kwa rais, pia walimpongeza Mkuu wa Mkoa wa Dodoma, Dk Binilith Mahenge pamoja na Mbunge wa Dodoma Mjini, Antony Mavunde kutokana na jitihada zao kupigania kodi ya mchuzi huo.Wananchi hao wa Hombolo walibeba bango la shukrani na kulionesha wakati wa ziara ya Naibu Katibu Mkuu CCM Bara, Rodrick Mpogolo alipofanya ziara kutembelea shughuli mbalimbali za chama katika eneo hilo na kuhitimisha maadhimisho ya miaka 42 ya CCM yaliyofanyika wilayani jijini humo.Akizungumza katika kiwanda cha Mvinyo cha Setawico, Mbunge Mavunde aliwapongeza wananchi hao kutambua juhudi za Rais Magufuli za kuwapigania, lakini akawataka pia wawe na subira wakati mazungumzo yakifanyika na wizara ya fedha kuhusu kodi kubwa ya uingizaji vifungashio nchini. Mavunde alisema serikali imesikiliza kilio cha wakulima wa zabibu mkoani humo, ndio maana imepunguza bei ya mchuzi wa zabibu, hivyo wamiliki wa viwanda vinavyonunua zabibu wanataki kuwa na subira wakati inaendelea kuwasikiliza kuhusu bei za vifungashio.Kwa sasa bei ya mvinyo unazalishwa nchini unauzwa kwa bei kubwa ukilinganisha na ule unaotoka Afrika Kusini kutokana na wenye viwanda vya mvinyo nchini kutozwa kodi kubwa ya vifungashio ambavyo vinatoka nje ya nchi. Mkulima wa zabibu wa Hombolo, Joseph Sanka aliishukuru serikali kushusha bei ya mchuzi akaomba isifikie namna ya kushusha bei ya vifungashio ambayo inapandisha bei ya mvinyo nchini. Mkulima huyo alisema kwa muda mrefu, wakulima wa zao hilo, walikuwa wakilalamika kukosa soko la mazao yao na walikuwa wakiitaka serikali iandae mazingira rafiki ya soko kwa wakulima ili waweze kunufaika na zao hilo.  <topic>: kitaifa 